Sal Rei

Sal Rei (ut port.: sal „Solt“ un rei „König“) is de Hööftstadt vun dat Eiland Boa Vista in Kap Verde.

 Geografie un Stadtbild 
Sal Rei liggt an de Westküst vun’t Eiland teemlich wiet in’n Noorden. De lütte Stadt is an utdehnte Bucht grünnt worrn, an en Steed, woneem de Küst dör dat vörlagerte Eiland Ilhéu de Sal Rei vun den starken Bülgenslag schuult is, de in de See hier tomeist herrschen deit. Dordör is de See hier tomeist wat ruhiger as annerswo an de Küst. In’n Süüden slutt sik an den Oort glieks de Praia do Estoril an. Dat is en Kilometer langen Sandstrand, an den een ahn Gefahr baden kann un woneem sik ok Dukers un Surfers geern ophollt.Kapverdische Inseln, Dumont Reisetaschenbuch, 3. Oplaag, 2007, ISBN 978-3-7701-5968-0 

In’n ollen Oortskarn vun Sal Rei liggt de Praça de Santa Isabel, woneem Hännlers jemehr Waren anbeden doot, aver ok twee Pavillons staht. Een dorvun warrt as Bühn nüüt bi Fiern un Veranstalten. Rundüm staht en Reeg histoorsche Hüüs in’n Kolonialstil, de ut de Tiet vun de Portugesen. Dorünner befinnt sik ok de Igreja de Santa Isabel, en vun de Bowarken, de een sik ankieken schüll. Nich wiet weg vun de Praça is al de olle Haven mit sien Strand, vun wo ut man röver kieken kann na de Ilhéu de Sal Rei mit de Överresten vun en Fasten, de dor to’n Schulen gegen de Piraten boot worrn weer. De olle Havenkai weer mit de eerste vun sien Oort op de Kapverden. Dor leegt vundaag blots noch Fischers mit jemehr Bööd an, de reguläär Schippverkehr löpt över de nee booten Haven ’n beter wieter in’n Noorden. Na’n Noordoosten rut föhrt en Straat vörbi an de ehmoligen Salinen.

Dat Stadtbild is opstunns in’n Begreep sik to wanneln. Op dat Navereiland Sal hett de Tourismus för Arbeit un en Utkamen sorgt. Boa Vista is dor noch ’n beten achteran, man dat schall sik nu ännern. In Sal Rei un henlang an de Küst warrt en Reeg vun Hotels un Ferienresorts boot, wat de Touristen nu ok na Boa Vista locken schall.

 Historie 
200px|thumb|left|De Igreja de Santa Isabel in’n histoorschen Oortskarn weer invt 19. Johrhunnet boot
De eersten Öörd op dat Eiland Boa Vista legen tomeist ’n beten wat versteken, dat se nich vun de Piraten opdeckt un plünnert warrt. Sal Rei is dormit nich de öllste Stadt, man se is gau de bedüdenste Stadt worrn dör den Haven. De stell de Grundlaag dor vör den Hannel un dormit ok för den weertschopplichen Spood vun’t Eiland. En Tiet lang weer Sal Rei vun wegen den Hannel mit dat Solt ut de Salinen in de Nöög sogor de bedüdenste Stadt vun Kap Verde, aver ok mit Boomwull weer to de Tiet noch Hannel dreven, as Boa Vista dormols noch keen Wööst weer, as vundaag. Man ok de Piraten kregen spitz, dat dat dor wat to hollen geev un hebbt jümmer wedder Sal Rei angrepen un utroovt.

Bi een Angreep vun de Piraten weer de hele Stadt 1818 vullstännig tonichten maakt. Dorna weer op de vörlagerte Ilhéu de Sal Rei dat Forte Duque de Bragança boot, üm de Angrepen aftowehren. De Ruinen dorvun kann man vundaag noch sehn. Man, 1817 geev dat in Brasilien en Opstand gegen de portugeeschen Kolonialherren, wat Utwirken harr op den helen Kolonialismus vun Portugal hat un is ok in Sal Rei markt worrn. Man mit de Tiet kunn Kap Verde nich mehr mit de Konkurrenz mitholen, un de Bedüden för den Hannel is verswunnen. Dorto keem ok noch en Epidemie vun Geelfeever, de Mitt vun’t 19. Johrhunnert bannig veel Minschen dat Leven köst hett. Dorna swunn de Bedüden vun Sal Rei. De jöödsch Familie Ben Oliel, de in de 1880er Johren na Boa Vista keem hett veel in den Hannel investeert. Dat geev noch mol ’n lütten Opswung, de noch ’n Tiet lang för weertschopplichen Bedriev sorgt hett. Dat Huus vun de Familie steiht ok vundaag noch an’n Praça de Santa Isabel.

 Weertschap 
Ok vundaag is Sal Rei as Hööftstadt un Sitt vun de Verwalten de bedüdenste Stadt vun Boa Vista un gliektietig ok dat Hannelszentrum. 1997 is en ne’en Haven boot worrn, över den de gröttste Deel vun’n Hannel na oder vun Boa Vista aflopen deit. De Stadt is över en goot utboote Straat mit Rabil verbunnen un dormit ok mit den ne’en internatschonalen Flaaghaven, de eerst in’n Oktober 2007 apen maakt worrn is. 

Egene Produkschoon un Waren hett Boa Vista nich oder tomindst to beden, man op gode Utbilln is al jümmer Weert leegt worrn. Wat an Fischeree un Landweertschap in de schrate Landschap bedreven warrt, reckt kuum för’t Eiland sülvst. Nich opletzt ok dorüm warrt siet enige Tiet nu de Tourismus op Boa Vista föddert, wat sünners dör de Inrichten vun den ne’en Flaaghaven nu schapt warrn schall.

 Borns 

Kategorie:Oort
Kategorie:Kap Verde